b'\n_START_ARTICLE_\nWalter Krupinski\n_START_SECTION_\n\xc5\xbdivljenjepis\n_START_PARAGRAPH_\nWalter \xe2\x80\x9cGraf Punski\xe2\x80\x9d Krupinski je pred drugo svetovno vojno vstopil v Reichsarbeitdienst, obvezno delovno slu\xc5\xbebo rajha, ki jo je tik pred izbruhom vojne leta 1939 opravil.\n_START_SECTION_\nDruga svetovna vojna\n_START_PARAGRAPH_\nPo opravljeni dol\xc5\xbenosti dela je vstopil v vojno letalsko akademijo v Berlin-Gatowu, kjer je opravil osnovno voja\xc5\xa1ko in letalsko usposabljanje. Na dodatno \xc5\xa1olanje za pilota lovskih letal je od\xc5\xa1el na Dunaj in tam oktobra 1940 uspe\xc5\xa1no opravil vse preizkuse. Prva bojna enota, ki ji je bil Krupinski dodeljen je bila \xc5\xa1esta eskadrilja dvainpetdesetega polka, 6./JG 52, s katero je letel na bojnih nalogah nad Francijo in Veliko Britanijo. Kljub pogostim spopadom s sovra\xc5\xbenimi lovci ni dosegel nobene zra\xc4\x8dne zmage, kljub temu pa je bil februarja 1941 povi\xc5\xa1an v \xc4\x8din poro\xc4\x8dnika._NEWLINE_Septembra 1941 je bil preme\xc5\xa1\xc4\x8den na vzhodno fronto, kjer je dosegel svojo prvo zra\xc4\x8dno zmago nad sovjetskim lahkim bombnikom Ilju\xc5\xa1in DB-3, ki ga je sestrelil ju\xc5\xbeno od Leningrada. Do konca leta je s sedmimi zmagami postal letalski as, prvi\xc4\x8d pa je bil sestreljen 25. oktobra 1942, ko je moral iz zadetega letala ranjen izsko\xc4\x8diti s padalom. Poro\xc4\x8dnik Krupinski je bil 29. oktobra 1942 za dose\xc5\xbeenih 56 zmag v zraku odlikovan z Vite\xc5\xa1kim kri\xc5\xbeem._NEWLINE_Do konca leta 1942 je zbral 65 zmag, nato pa je za tri mesece od\xc5\xa1el v zaledje, kjer je v Franciji pri Erg\xc3\xa4nzungs-Jagdgruppe Ost deloval kot in\xc5\xa1truktor za bodo\xc4\x8de lovske pilote. V Rusijo se je vrnil 15. marca 1943, maja pa je postal poveljnik eskadrilje (Staffelkapit\xc3\xa4n) 7./JG 52, ki je imela bazo na Tamanu na Kubanskem mosti\xc5\xa1\xc4\x8du. 5. julija 1943 je dosegel dve zra\xc4\x8dni zmagi in tako svoj izkupi\xc4\x8dek pove\xc4\x8dal na 90 sestreljenih sovra\xc5\xbenih letal. Pri pristanku tega dne pa je s svojim lovcem Messerschmitt Bf 109 G-6 (serijska \xc5\xa1t. 20062), z oznako Beli 9, tr\xc4\x8dil s \xc5\xa1e enim Messerschmittom, Krupinski pa se je pri tem hudo po\xc5\xa1kodoval._NEWLINE_Avgusta je dosegel 27 zra\xc4\x8dnih zmag, vklju\xc4\x8dno svojo stoto, ki jo je dosegel 18. avgusta. 125. zmago je dosegel \xc5\xbee 27. septembra, 150. pa 12. oktobra. Dosegel je tudi tiso\xc4\x8do zmago (svojo 154.) svoje enote in sicer 13. oktobra. Medtem je napredoval v \xc4\x8din nadporo\xc4\x8dnika, 2. marca 1944 pa je za 174 zmag dobil novo odlikovanje, hrastove liste k vite\xc5\xa1kemu kri\xc5\xbeu (415. prejemnik)._NEWLINE_Svojo 175. zmago je dosegel 9. marca, konec istega meseca pa je uni\xc4\x8dil \xc5\xa1e tri sovjetske tanke T-34. Krupinski je zapustil JG 52 in Rusijo 18. aprila 1944, po dose\xc5\xbeenih 177 zra\xc4\x8dnih zmagah. Poslan je bil v Nem\xc4\x8dijo, kjer je prevzel poveljstvo nad 1./JG 5, enoto, ki se je prav tako vrnila v Nem\xc4\x8dijo z Norve\xc5\xa1ke in tam prevzla naloge varovanja rajha. V tej enoti je Krupinski dosegel dodatne \xc5\xa1tiri zra\xc4\x8dne zmage, nato pa je maja 1944 postal Gruppenkommandeur II./JG 11, ki je deloval iz baze v Hustedtu. Po za\xc4\x8detku zavezni\xc5\xa1ke operacije Overlord je bila njegova enota na hitro preme\xc5\xa1\xc4\x8dena v Normandijo, kjer je delovala kot letalska podporna enota kopenskim silam Wehrmachta. Krupinski je tam dosegel deset zmag, nato pa je bil 12. avgusta te\xc5\xbeko ranjen, ko je njegovemu Messerschmittu Bf 109 G-5 (serijska \xc5\xa1t. 110 244) eksplodiral motor. Utrpel je hude opekline po rokah in obrazu in bil takoj poslan v bolni\xc5\xa1nico. Takrat \xc5\xbee stotnik Krupinski je po okrevanju 27. septembra 1944 prevzel poveljstvo nad tretjo skupino 26. lovskega polka, III./JG 26. S to enoto je dosegel \xc5\xa1e \xc5\xa1tiri zra\xc4\x8dne zmage (zmage od 192. do 195.), nato pa so enoto 26. marca 1945 razpustili. Krupinski se je nato pridru\xc5\xbeil Adolfu Gallandu in ostalim letalskim ekspertom, zbranim v elitni skupini JV 44. 2. aprila se je za\xc4\x8del \xc5\xa1olati za letenje na reaktivnih lovcih Messerschmitt Me 262. Do konca vojne naj bi na tem tipu letal dosegel vsaj dve zra\xc4\x8dni zmagi._NEWLINE_Graf Punski Krupinski je vojno kon\xc4\x8dal s 197 potrjenimi zra\xc4\x8dnimi zmagami, ki jih je zbral na okoli 1.100 opravljenih bojnih nalogah. 177 zmag je dosegel nad vzhodnim, 20 pa nad zahodnim boji\xc5\xa1\xc4\x8dem. Sam je bil ranjen sedemkrat, \xc5\xa1tirikrat je moral iz zadetega letala izsko\xc4\x8diti s padalom, nekajkrat pa je moral mo\xc4\x8dno po\xc5\xa1kodovano letalo tudi zasilno pristati.\n_START_SECTION_\nPovojna leta\n_START_PARAGRAPH_\nPo drugi svetovni vojni je bil zajet in zaprt, septembra 1945 pa je bil izpu\xc5\xa1\xc4\x8den. Leta 1952 je vstopil v zahodnonem\xc5\xa1ko obrambno ministrstvo in leta 1957 dobil \xc4\x8din majorja. Takrat je od\xc5\xa1el v Anglijo, kjer je prevzel poveljstvo nad tam stacioniranim nem\xc5\xa1kim lovskim krilom. Leta 1966 je od\xc5\xa1el v Teksas, v ZDA, kjer je s \xc4\x8dinom brigadirja prevzel poveljstvo nad Luftwaffen-Ausbildungs-Kommando. Julija 1969 je postal poveljnik 3. letalske divizije Bundesluftwaffe, leta 1971 pa je postal poveljnik \xc5\xa1taba 2 ATAF. Oktobra 1974 je postal Krupinski vrhovni poveljnik zra\xc4\x8dne flote, 8. novembra 1976 pa se je moral po Rudlovem \xc5\xa1kandalu s \xc4\x8dinom generalporo\xc4\x8dnika pred\xc4\x8dasno upokojiti. Umrl je leta 2000 v Nem\xc4\x8diji.'